பாடப்புத்தகத்தில் உள்ள கருத்துகளை ஆழமாகப் புரிந்துகொண்டு, வெவ்வேறு விதமாகக் கேட்கப்படும் கேள்விகள் அனைத்துக்கும் சி.பி.எஸ்.இ மாணவர்கள் பயிற்சி பெறுகிறார்கள். நம்முடைய தேர்வு முறையையும், பாடத்திட்டத்தையும் போட்டித்தேர்வுகளுக்காக மாற்றி அமைத்தால் மாநிலப் பாடத்திட்டத்தில் படித்த பிள்ளைகளும் வெற்றிபெறுவார்கள் என்பதில் ஐயம் இல்லை. ஆனால், பயிற்சி யார் கொடுப்பது? வகைவகையான பயிற்சி முறைகள் இன்று இந்தக் கல்விச் சந்தையில் உண்டு. லட்சங்களில் காசு நம்மிடம் புரளவேண்டும். தேர்வு முடிவுகள் வந்த அடுத்த நாள், நம் செய்தித்தாள்களின் முதல் முழுப்பக்கத்தில், பயிற்சி மையத்தில் வெற்றிபெற்ற மாணவர்கள் பூங்கொத்துகளோடு சிரிப்பார்கள். பயிற்சி மையம் அடுத்த உற்பத்திக்குத் தயாராகும். அந்த மாணவர்களின் உழைப்பை நாம் யாரும் குறை கூறமுடியாது. ஆனால், எவ்விதப் பின்புலமும் இல்லாத ஒரு மாணவன்/மாணவியின் உழைப்பைக் குறைத்து மதிப்பிடுவது ஆதிக்க மனப்பான்மையின் வெளிப்பாடு.